**Lecţia de înot**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Şapte raţe mititele

Şi cu blânda mamă Raţă,

Lângă apa din lighean

S-au postat de dimineaţă.

– Deci aşa, le zice Raţa,

Staţi la rând, ligheanu-i mic!

Nu-ncăpeţi deodată toate,

Aşteptaţi aici un pic…

Să-mi săriţi doar câte una

În lighean, să-mi fiţi cuminţi!

Cine vrea să-noate bine

Să asculte de părinţi!

Iar când veţi fi mărişoare

Vă voi duce către lac…

Şapte raţe cumincioare

Stau frumos în rând şi… tac.